钦定古今图书集成/明伦汇编/官常典/第747卷 > 刘廷训 孙士美〈父讷〉 白慧元 黄承宗
## 钦定古今图书集成/明伦汇编/官常典/第747卷 > 刘廷训 孙士美〈父讷〉 白慧元 黄承宗

冯登鳌：〈从父《大纬》。〉　王钥、　王采、　崔贤、　陈志、　王九鼎、　张文焕、　钱珍、　陈缄、　张纯儒、　唐一中、

按《明外史忠义传》：“廷训，顺天通州人。由岁贡生为吴
桥训导。崇祯十一年，畿内告警，知县李綦隆欲遁，廷训邀止之，与共守。外围将合，綦隆缒城走，廷训急趋
城上，语守者曰：‘守死，逃亦死，曷死于守，为忠义鬼乎’？
众泣诺，乃坚拒三昼夜，城外发矢如雨。廷训受伤，束
胸力战，又中六矢乃死。逾月，其子启棺更敛，面如生。”
当是时，畿辅诸郡悉被兵，长吏多望风遁，失城四十
有八。深州孙士美，任丘白慧元，庆都黄承宗、灵寿冯
登鳌，文安王钥、蠡县王采、新河崔贤、盐山陈志、固城
王九鼎，皆以殉难闻。他若青县张文焕、兴济钱珍、庆
云陈缄，城破被杀。教官死难者有张纯儒、唐一中，乡
官则乔若雯、李祯宁、魏克家、李崇德、“董祚”，而弃城者
綦隆等十人，皆坐死。士美，青浦人。由乡举授舒城教
谕。崇祯八年春，贼来犯，县令以公事出士美代守七
十馀日，城以全。明年擢知深州。城破，自刭于角楼。父
讷亦自缢。一家死者十三人。赠太仆少卿，讷亦被旌。
慧元，青涧人。崇祯七年进士。居官善祛蠹，吏民畏之。
九年以坚守有功，命减俸行取。会与大奄有隙，摭其
罪于帝，命逮治之。未行而兵抵城下，乃与代者李廉
仲共守。无何，廉仲缒城遁，慧元躬擐甲胄，与乡官李
祯宁防御甚力。及城破，慧元一门俱死。事定，廉仲弟
芳仲伪以他人尸为兄尸，拜疏求恤。祯宁子给事中
士焜力言其伪，乃寝芳仲奏，而慧元赠佥事。承宗有
吏才，庶政具举，未详何许人。登鳌，肤施人，起家乡举，
其从父大纬为蠡县训导，亦死。钥，武功人，举人；采，泽
州人，进士；贤，代州人，举人。《志》。九鼎，未详何许人。《志》以
敌退弛备，俄假援军突入，遂自经，九鼎战死城上，承
宗等皆赠恤有差。纯儒，新安人，为临城训导，率诸生
共守，城破死之。一中，全州人，由举人为钜鹿教谕，抗
节死。